Verbruikersake: Wanneer winskopies nie winskopies is nieArgieffoto ter illustrasie (Foto: Unsplash) In vandag se strawwe finansiële toestande is ons almal op soek na winskopies, want alles is nou duur, van brandstof tot kookolie. Verbruikers is daarom baie bewus van winskopies en waar om hulle te kry. Hulle weet ook wanneer ŉ winskopie nie meer ŉ winskopie is nie, maar net ŉ manier om meer geld uit jou reeds leë beursie te wurg. Ina Opperman vertel wat jou regte is in verband met winskopies. ŉ Leser het by ons kom kla omdat hy nie dink die nuutste winskopiegier, waar jy drie items koop en net vir twee betaal, so ŉ groot winskopie is nie. Hy dink dit is totale uitbuiting van verbruikers wat net welaf mense tot voordeel strek, want wie gaan nou drie bottels skottelgoedseep koop om die derde een gratis te kry as jy net een bottel in ŉ maand gebruik? “Arm mense soos ek kan net een item koop vir die maand, omdat ek ŉ beperkte bedrag het om deur die maand te kom. As jy net een item koop, betaal jy meer. Ons kan net vir een maand begroot en nie so vir grootmaat op ŉ slag nie.” Ongelukkig vir verbruikers is daar nie wetgewing wat hierdie soort winskopies in ŉ vrye mark verbied nie, maar verbruikers moet onthou dat hulle steeds beskerm word wanneer winskopies of spesiale aanbiedings aangebied word. Die Wet op Verbruikersbeskerming maak dit in artikels 21 en 30 baie duidelik wat jou regte is wanneer jy iets teen ŉ spesiale prys koop. ŉ Winskopie wat nie beskikbaar is nie, of uitverkoop is, kan verbruikers warm onder die kraag maak en die winkelbestuur kan nie net hul skouers optrek en jou klagtes hieroor ignoreer nie. Artikel 23 van die wet handel oor die blootlegging van die prys van goedere of dienste en volgens subartikel 6 mag ŉ winkel nie vereis dat ŉ verbruiker vir goedere of dienste betaal wat hoër is as die uitgestalde prys vir daardie goedere of dienste nie of wat hoër as die laer of laagste prys is wat aangedui word, as meer as een prys gelyktydig aangedui word nie. Volgens subartikel 9 word ŉ winkel nie verbind tot ŉ foutiewe prys indien dit ŉ onopsetlike en ooglopende fout bevat, dit reggestel is en redelike stappe in die omstandighede gedoen is om verbruikers, aan wie die foutiewe prys moontlik uitgestal is, van die fout en die korrekte prys in te lig nie. Artikel 30, oor lokaasbemarking, bepaal dat ŉ winkel nie goedere of dienste mag adverteer teen ŉ bepaalde prys wat verbruikers kan mislei of onder ŉ vals indruk bring oor die werklike beskikbaarheid daarvan teen die geadverteerde prys nie. Indien bepaalde goedere of dienste teen ŉ spesifieke prys geadverteer word met ŉ uitdruklike beperking op die beskikbaarheid daarvan teen daardie prys, moet die winkel dit teen daardie prys verkoop. Volgens die Ombudsman vir Verbruikersgoedere en -Dienste se adviesnota kom ŉ kontrak gewoonlik tot stand wanneer iemand ŉ aanbod aanvaar. ŉ Advertensie is nie op sigself ŉ aanbod nie, maar wel ŉ uitnodiging vir verbruikers om ŉ aanbod te maak om te koop. Die wet gaan egter verder as die gemene reg in artikel 23(6), en maak die prys wat aangedui word ŉ bindende aanbieding wat ŉ kontrak word sodra die verbruiker dit aanvaar deur betaling aan te bied. “As ŉ advertensie ŉ aantal produkte spesifiseer wat teen ŉ spesiale prys verkoop sal word, is die winkel volgens artikel 30 daartoe verbind om die aantal produkte teen die prys te verkoop, al word dit later op ŉ kennisgewing in die winkel aangedui dat dit nie beskikbaar is teen die spesiale prys nie,” lui die adviesnota. Dit is dus duidelik dat winkels goedere teen die laagste geadverteerde of vertoonde pryse moet beskikbaar stel en dus self pa staan vir die risiko en onkoste verbonde aan foute. In die geval van vertoonde pryse wat foutief is, moet die winkel pa staan totdat die verbruiker oor die fout ingelig is. Indien die Nasionale Verbruikerstribunaal bevind dat winkels nie hieraan voldoen nie, kan die winkel ŉ administratiewe boete van tot R1 miljoen of 10% van sy wins opgelê word. Jy kan jou klagte direk op die webwerf indien by www.cgso.org.za of jy kan die oproepsentrum bel op 0860 000 272.